Der er foregået en overtrædelse af reglerne, men Grenen Camping A/S slipper med en advarsel, lyder det fra Retten i Hjørring.

Grenen Camping A/S har overtrådt reglerne, da man tilbage i 2009 havde foretaget ændringer af tilstanden på arealer mellem strandbredden og strandbeskyttelseslinjen. Campingpladsen havde inddraget naturarealer og en boldbane til camping.  Campingpladsen havde da heller ikke gjort som Naturstyrelsen gav påbud om; nemlig  at genetablere såvel boldbane som naturarealer. Campingpladsen var tiltalt for netop overtrædelse af naturbeskyttelsesloven, og anklagemyndigheden havde lagt op til en bøde på 15.000 kroner, men dommeren valgte i dag fredag, at Grenen Camping slipper med en advarsel for ulovlighederne. Det skyldes, at campingpladsen nu har efterkommet påbuddet, og alt i dag skulle være lovliggjort og i skønneste orden.